
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 5Csp/61/2024 3824205906 05. 02. 2026 JUDr. Klaudia Šišková ECLI:SK:OSPD:2026:3824205906.2
Uznesenie Okresný súd Prievidza v právnej veci žalobcu: A. B., nar. XX.X.XXXX, bytom C., D. XXX/XX, zastúpeného Ulianko & partners, s.r.o., so sídlom vo Zvolene, Môťovská 497/2, IČO: 36 856 517, proti žalovanému: Moutfield SK, s.r.o., so sídlom v Martine, Kollárova 85, IČO: 36 377 147, zastúpenému JUDr. Annou Kokavcovou, advokátkou v Žiline, Predmestská 90, IČO: 37 800 922, o zaplatenie 3.279,50 eur s prísl. takto rozhodol: Súd s c h v a ľ u j e zmier strán sporu v nasledujúcom znení: Žalovaný sa z a v ä z u j e zaplatiť žalobcovi sumu 2.000,- eur v lehote 10 dní od právoplatnosti rozhodnutia. Trovy konania si každá zo sporových strán znáša sama. odôvodnenie: 1. Žalobca sa voči žalovanému domáhal zaplatenia sumy 3.279,50 eur s prísl. ako časti kúpnej ceny bazénovej fólie. Nárok si uplatnil na základe zmluvy o dielo č. AQZ19/103/9/0014 zo dňa 31.1.2019 uzavretej so žalovaným, ktorej prílohou je Záručný protokol zapustených bazénov Métropole – reklamačné podmienky („Záručný protokol“). 2. Žalovaný s nárokom žalobcu nesúhlasil. Uvádzal, že v zmysle Záručného protokolu sú v čl. II. uvedené podmienky predĺženej záruky a v prípade vnútornej vinylovej fólie je táto záruka počas predĺženej doby poskytovaná na výrobné vady materiálu ovplyvňujúce tesnosť a nepriepustnosť bazénovej fólie. V posudzovanom prípade nedochádzalo k žiadnym vadám tesnosti a nepriepustnosti bazénovej fólie, čo žalobca nikdy ani netvrdil. Z uvedeného dôvodu sa na daný prípad predĺžená záruka nevzťahuje. 3. Strany sporu pred otvorením pojednávania dňa 5.2.2026 dospeli k dohode o vyriešení ich sporu a uzavreli súdny zmier, na základe ktorého sa žalovaný zaviazal uhradiť žalobcovi sumu 2.000,- eur do 10 dní od právoplatnosti rozhodnutia súdu. Zároveň sa strany sporu dohodli, že trovy konania si bude každá strana sporu znášať sama. Strany súdu navrhli, aby uvedený zmier schválil. 4. Súd schválil uzavretý zmier sporových strán podľa § 148 ods. 2 Civilného sporového poriadku (CSP), pretože nie je v rozpore s právnymi predpismi. Poučenie: Proti tomuto uzneseniu odvolanie nie je prípustné (§ 355 ods. 2 v spojení s § 357 CSP).

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2026:3824205906.2 (dáta aktuálne k 14. 11. 2026). Záväzné je znenie zverejnené súdom.




